kardosdrur/scandi-wiki huggingface dataset:
Niels van Steenis

Niels Henning van Steenis (født 3. november 1969 i Groningen) er en hollandsk tidligere roer og olympisk guldvinder.

Van Steenis var med i den hollandske otter, der vandt guld ved OL 1996 i Atlanta, første gang nogensinde Holland vandt guld i denne disciplin. Udover van Steenis bestod bådens besætning af Ronald Florijn, Koos Maasdijk, Michiel Bartman, Henk-Jan Zwolle, Nico Rienks, Niels van der Zwan, Diederik Simon og styrmand Jeroen Duyster. Hollænderne vandt sikkert deres indledende heat, og i finalen var de næsten to sekunder foran Tyskland og tre sekunder foran Rusland, der fik henholdsvis sølv og bronze.

OL-medaljer 
 1996:  Guld i otter

Referencer

Eksterne henvisninger 

Roere fra Holland
Personer fra Groningen
Deltagere for Holland ved sommer-OL 1996
Olympiske mestre fra Holland
Darren Barber

Darren Barber (født 26. december 1968 i Victoria) er en canadisk tidligere roer og olympisk guldvinder.

Barbers første internationale resultat var en bronzemedalje ved junior-VM 1986 i firer uden styrmand. I 1989 deltog han i senior-VM i firer med styrmand, hvor det blev til en tiendeplads. Derefter kom han med i otteren, som i 1990 og 1991 vandt sølv ved VM. Han var også med ved OL 1992 i Barcelona. Besætningen bestod ud over Barber af Robert Marland, Andrew Crosby, Michael Forgeron, John Wallace, Derek Porter, Michael Rascher, Bruce Robertson og styrmand Terrence Paul. Canadierne vandt deres indledende heat sikkert, og i semifinalen rakte andenpladsen efter Rumænien til deltagelse i finalen. Finalen blev en tæt affære med under et halvt sekund mellem første- og tredjepladsen. Canadierne sikrede sig akkurat guldet foran Rumænien, mens Tyskland vandt bronze. Canadiernes tid i finalen på 1.29,53 minutter var ny olympisk rekord efter at rumænerne havde slået den i indledende heat med 1.30,21.

Efter OL 1992 skiftede han til toer uden styrmand, hvor han sammen med makkeren Phil Graham vandt guld ved Universiaden i 1993 vandt guld og året efter blev nummer fire ved VM. Ved Universiaden 1993 deltog Graham og Barber også i dobbeltsculler, hvor de vandt sølv. Ved VM 1995 efter var han med i fireren uden styrmand, der blev nummer tretten. Derpå vendte han tilbage til otteren, der deltog i OL 1996 i Atlanta. Den canadiske båd blev toer i indledende heat og vandt derpå opsamlingsheatet. Derved kom de i A-finalen, hvor de dog måtte nøjes med en fjerdeplads. 

Efter OL 1996 trak Barber sig tilbage for at koncentrere sig om sin uddannelse til læge. I 1993 forsøgte han kortvarigt et comeback i otteren, og han var med til at vinde to World Cup-løb. Men han var imidlertid ikke godt tilpas med bådens træner, så han indstillede derpå endegyldigt sin aktive karriere. Han har siden arbejdet som læge Han blev i 1994 optaget i Canadas Sports Hall of Fame.

Darren Barber er barnebarn af ishockeyspilleren Syl Apps og fætter til Gillian Apps, der som ishockeyspiller har vundet tre OL-guldmedaljer og flere VM-medaljer.

OL-medaljer 
 1992:  Guld i otter

Referencer

Eksterne henvisninger 

Roere fra Canada
Deltagere for Canada ved sommer-OL 1992
Deltagere for Canada ved sommer-OL 1996
Olympiske mestre fra Canada
Andrew Crosby

Andrew "Andy" Crosby (født 5. november 1965 i Bella Coola) er en canadisk tidligere roer og olympisk guldvinder.

Crosby var international roer for Canada gennem en årrække, primært i otteren. Denne båd sluttede blandt de ti bedste ved VM i 1985, 1986 og 1987. Crosby var første gang med til de olympiske lege i 1988 i Seoul, hvor canadierne efter en andenplads efter Sovjetunionen i deres indledende heat måtte i opsamlingsheatet. Her betød andenpladsen efter USA deltagelse i A-finalen, men her blev canadierne nummer seks og sidst, mere end otte sekunder efter de vesttyske vindere.

Efter OL i 1988 skiftede Crosby til firer med styrmand, der blev nummer ti ved VM i 1989, men han vendte snart tilbage til otteren, der omsider vandt medalje ved VM i 1990 og i 1991. Canadierne var derfor blandt medaljefavoritterne ved OL 1992 i Barcelona. Den canadiske båd vandt sit indledende heat, men blev i semifinalen besejret af Rumænien, der havde sat olympisk rekord i deres indledende heat. Andenpladsen var dog tilstrækkelig til at sende canadierne i finalen, og her fulgtes feltet ad, indtil canadierne trak fra ved 1500 m. Rumænerne var nær ved at indhente dem, men med en tid på 1.29,53 minutter (ny olympisk rekord) holdt canadierne deres førsteplads, 0,14 sekund foran rumænerne, mens det tyske hold var lidt over et halvt sekund yderligere bagud på tredjepladsen. Det var anden gang canadierne vandt OL-guld i denne disciplin, og udover Crosby bestod bådens besætning af Darren Barber, Michael Forgeron, Robert Marland, John Wallace, Derek Porter, Michael Rascher, Bruce Robertson og styrmand Terrence Paul.

Efter OL 1992 stoppede Crosby sin rokarriere, men dat tiden nærmede sig for OL 1996 i Atlanta, vendte han tilbage til otteren. Efter en andenplads i indledende heat og sejr i opsamlingsheatet var canadierne igen i finalen, men her måtte båden nøjes med en fjerdeplads.

OL-medaljer 
 1992:  Guld i otter

Referencer

Eksterne henvisninger 

Roere fra Canada
Deltagere for Canada ved sommer-OL 1988
Deltagere for Canada ved sommer-OL 1992
Deltagere for Canada ved sommer-OL 1996
Olympiske mestre fra Canada
Michael Forgeron

Michael Joseph "Mike" Forgeron (født 24. januar 1966 i Main-à-Dieu) er en canadisk tidligere roer og olympisk guldvinder.

Forgeron begyndte at ro, da han gik på universitetet i slutningen af 1980'erne. I 1991 kom han med på det canadiske rolandshold, og samme år deltog han i de panamerikanske lege, hvor han vandt sølv i toer uden styrmand og bronze i otteren. Han deltog med den canadiske otter ved OL 1992 i Barcelona, hvor han var med som den eneste, der ikke havde vundet sølv ved de to foregående verdensmesterskaber. Den canadiske båd vandt sit indledende heat, men blev i semifinalen besejret af Rumænien, der havde sat olympisk rekord i deres indledende heat. Andenpladsen var dog tilstrækkelig til at sende canadierne i finalen, og her fulgtes feltet ad, indtil canadierne trak fra ved 1500 m. Rumænerne var nær ved at indhente dem, men med en tid på 1.29,53 minutter (ny olympisk rekord) holdt canadierne deres førsteplads, 0,14 sekund foran rumænerne, mens det tyske hold var lidt over et halvt sekund yderligere bagud på tredjepladsen. Det var anden gang canadierne vandt OL-guld i denne disciplin, og udover Forgeronbestod bådens besætning af Darren Barber, Andrew Crosby, Robert Marland, John Wallace, Derek Porter, Michael Rascher, Bruce Robertson og styrmand Terrence Paul.

Efter OL 1992 skiftede Forgeron til firer uden styrmand, hvor han ved VM i 1993 og 1994 opnåede henholdsvis en fjerde- og en syvendeplads. Ved Commonwealth Games 1994 vandt hans båd guld. Derpå skiftede han til dobbeltsculler, hvor han sammen med Todd Hallett blev nummer fem ved VM 1995, og parret deltog også ved OL 1996 i Atlanta. Her blev det til en andenplads i det indledende heat, hvorpå parret vandt sit opsamlingsheat. I semifinalen blev Forgeron og Hallett nummer fire, næsten fire sekunder efter tyskerne på tredjepladsen, og dermed plads i B-finalen. Her vandt de to canadiere med næsten et sekund foran den australske båd, og de blev dermed samlet nummer syv.

Efter OL indstillede han sin karriere og skabte sig en karriere inden for salg. Han er optaget Canadas Olympiske Hall of Fame og har modtaget andre hædersbevisninger for sin sportskarriere.

OL-medaljer 
 1992:  Guld i otter

Referencer

Eksterne henvisninger 

Roere fra Canada
Deltagere for Canada ved sommer-OL 1992
Deltagere for Canada ved sommer-OL 1996
Olympiske mestre fra Canada
Robert Marland

Robert Davies Marland (født 13. maj 1964 i Mississauga) er en canadisk tidligere roer og olympisk guldvinder.

Marland roede først i firer med styrmand og var i denne bådtype med til at vinde VM-sølv i 1986. I denne bådtype deltog han i OL 1988 i Seoul. Den canadiske båd blev nummer fem og sidst i sit indledende heat, men i opsamlingsheatet kom de ind som nummer tre, hvilket betød kvalifikation til semifinalen. Her blev båden nummer seks og sidst, hvilket betød deltagelse i B-finalen. Her blev det til en tredjeplads og en samlet niendeplads i konkurrencen.

Efter OL forsøgte Marland sig i singlesculler, men uden stor succes. I stedet skiftede han til otteren, som i 1990 og 1991 vandt sølv ved VM. Han var også med ved OL 1992 i Barcelona. Besætningen bestod ud over Marland af Darren Barber, Andrew Crosby, Michael Forgeron, John Wallace, Derek Porter, Michael Rascher, Bruce Robertson og styrmand Terrence Paul. Canadierne vandt deres indledende heat sikkert, og i semifinalen rakte andenpladsen efter Rumænien til deltagelse i finalen. Finalen blev en tæt affære med under et halvt sekund mellem første- og tredjepladsen. Canadierne sikrede sig akkurat guldet foran Rumænien, mens Tyskland vandt bronze. Canadiernes tid i finalen på 1.29,53 minutter var ny olympisk rekord efter at rumænerne havde slået den i indledende heat med 1.30,21.

Marland indstillede sin aktive karriere efter OL 1992 og koncentrerede sig om en karriere som ejendomsmægler. Han blev i 1994 optaget i Canadas Sports Hall of Fame.

OL-medaljer 
 1992:  Guld i otter

Referencer

Eksterne henvisninger 

Roere fra Canada
Deltagere for Canada ved sommer-OL 1988
Deltagere for Canada ved sommer-OL 1992
Olympiske mestre fra Canada
Terrence Paul

Terrence Michael "Terry" Paul (født 14. september 1964 i Oakville) er en canadisk tidligere roer og olympisk guldvinder.

Terry Paul spillede oprindeligt basketball, men i 1979 skiftede han til rosporten, idet hans fysiske statur passede bedre til at være styrmand, hvor han konkurrerede for sit universitet fra 1983 til 1987. I 1986 var han første gang med i en international konkurrence for Canada, da han var styrmand i toeren til VM, hvor hans båd blev nummer otte. I 1987 var han skiftet til firer med styrmand, og her gik det bedre, da den canadiske båd vandt bronze ved Universiaden. Den samme båd stillede op til OL 1988 i Seoul, og efter en sidsteplads i det indledende heat klarede canadierne sig videre med en tredjeplads i opsamlingsheatet til semifinalen. Her blev det til en sjetteplads og en plads i B-finalen, hvor de blev nummer tre og dermed samlet nummer ni.

Efter OL 1988 var Paul den eneste, der fortsatte i fireren, og med ny besætning blev båden nummer ti ved VM i 1989. Sammen med flere af hans fæller fra de skiftende firer-besætninger rykkede Paul herpå til otteren, og dette gav bedre resultater, idet canadierne vandt VM-sølv i 1990 og 1991. Canadierne var derfor blandt medaljefavoritterne ved OL 1992 i Barcelona. Den canadiske båd vandt sit indledende heat, men blev i semifinalen besejret af Rumænien, der havde sat olympisk rekord i deres indledende heat. Andenpladsen var dog tilstrækkelig til at sende canadierne i finalen, og her fulgtes feltet ad, indtil canadierne trak fra ved 1500 m. Rumænerne var nær ved at indhente dem, men med en tid på 1.29,53 minutter (ny olympisk rekord) holdt canadierne deres førsteplads, 0,14 sekund foran rumænerne, mens det tyske hold var lidt over et halvt sekund yderligere bagud på tredjepladsen. Det var anden gang canadierne vandt OL-guld i denne disciplin, og udover Paul bestod bådens besætning af Darren Barber, Michael Forgeron, Robert Marland, John Wallace, Derek Porter, Michael Rascher, Bruce Robertson og Andrew Crosby.

Efter OL 1992 indstillede Paul sin aktive karriere og blev i stedet rotræner, først for Cornell University, senere det canadiske og det schweiziske landshold. Han blev optaget i Canada Olympisk Hall of Fame i 1994.

OL-medaljer 
 1992:  Guld i otter

Referencer

Eksterne henvisninger 

Roere fra Canada
Deltagere for Canada ved sommer-OL 1988
Deltagere for Canada ved sommer-OL 1992
Olympiske mestre fra Canada
Michael Rascher

Michael G. Rascher (født 26. juli 1965 i Edmonton) er en canadisk tidligere roer og olympisk guldvinder.

Rascher begyndte at ro, da han var begyndt på University of British Columbia, hvor universitetets rotræner så ham og mente, at han havde fysikken til denne sport.
Han kom til at ro otter og kom med i den canadiske landsholdstrup. I denne båd var han i 1990 og 1991 med til at vinde sølv ved VM. Han var også med ved OL 1992 i Barcelona. Besætningen bestod ud over Rascher af Darren Barber, Andrew Crosby, Michael Forgeron, John Wallace, Derek Porter, Robert Marland, Bruce Robertson og styrmand Terrence Paul. Canadierne vandt deres indledende heat sikkert, og i semifinalen rakte andenpladsen efter Rumænien til deltagelse i finalen. Finalen blev en tæt affære med under et halvt sekund mellem første- og tredjepladsen. Canadierne sikrede sig akkurat guldet foran Rumænien, mens Tyskland vandt bronze. Canadiernes tid i finalen på 1.29,53 minutter var ny olympisk rekord efter at rumænerne havde slået den i indledende heat med 1.30,21.

Rascher indstillede sin aktive karriere efter OL. Han blev i 1994 sammen med resten af otterens besætning optaget i Canadas Sports Hall of Fame.

OL-medaljer 
 1992:  Guld i otter

Referencer

Eksterne henvisninger 

Roere fra Canada
Personer fra Edmonton
Deltagere for Canada ved sommer-OL 1992
Olympiske mestre fra Canada
Pia Fris Laneth

Pia Fris Laneth (født 20. december 1956 i København) er en dansk forfatter, filminstruktør og foredragsholder. Hun er uddannet cand.adm.pol. på Københavns Universitet i 1985.

Priser 
 2007, KRAKA-prisen
 2007, LO's kulturpris
 2015, Weekendavisens litteraturpris

Udgivelser 
 Lillys Danmarkshistorie : kvindeliv i fire generationer, 2009, 
 Respekt : historier fra Settlementet på Vesterbro, 2011, 
 Moderskab og mødrehjælp : otte portrætter og 100 års historie, 2014, 
 1915 - da kvinder og tyende blev borgere, 2015,

Referencer

Eksterne henvisninger 
 

Faglitterære forfattere fra Danmark
Feminister fra Danmark
Kvindelige forfattere i det 21. århundrede
Kvindelige filminstruktører fra Danmark
Bruce Robertson

Bruce Robertson (født 17. juni 1962 i Calgary) er en canadisk tidligere roer og olympisk guldvinder.

Robertson begyndte først at ro, da han var i begyndelsen af tyverne i 1984, men han blev hurtigt god nok til at komme på landsholdet. Allerede i 1986 var han med i toeren med styrmand til VM, hvor Canada blev nummer syv. Han deltog i samme bådtype til de panamerikanske lege samme år og kom det følgende år med i otteren for første gang, mens han til OL 1988 i Seoul roede firer uden styrmand. 

Ved OL blev canadierne nummer fire i det indledende heat og nummer to i opsamlingsheatet, hvilket gav adgang til semifinalen. Her blev det dog til en sjette- og sidsteplads, hvilket betød, at de måtte i B-finalen. Dette løb gav dem en femteplads og dermed en samlet elvteplads i konkurrencen.

Ved VM i 1989 blev han i fireren uden styrmand nummer ti, hvorpå han skiftede mere permanent til otteren. Med denne båd vandt han sølv ved VM i 1990 og i 1991. Canadierne var derfor blandt medaljefavoritterne ved OL 1992 i Barcelona. Den canadiske båd vandt sit indledende heat, men blev i semifinalen besejret af Rumænien, der havde sat olympisk rekord i deres indledende heat. Andenpladsen var dog tilstrækkelig til at sende canadierne i finalen, og her fulgtes feltet ad, indtil canadierne trak fra ved 1500 m. Rumænerne var nær ved at indhente dem, men med en tid på 1.29,53 minutter (ny olympisk rekord) holdt canadierne deres førsteplads, 0,14 sekund foran rumænerne, mens det tyske hold var lidt over et halvt sekund yderligere bagud på tredjepladsen. Det var anden gang canadierne vandt OL-guld i denne disciplin, og udover Robertson bestod bådens besætning af Darren Barber, Michael Forgeron, Robert Marland, John Wallace, Derek Porter, Michael Rascher, Andrew Crosby og styrmand Terrence Paul.

Efter OL 1992 indstillede han sin elitekarriere for at hellige sig sine studier i økonomi, som i en periode fandt sted på University of Oxford i England. Her roede han dog for universitetet, blandt andet i den traditionsrige match mod University of Cambridge. Efter afslutningen af sine studier fungerede Robertson først som rotræner, inden han blev engageret i den administrative side af rosporten, og han har været med i ledelsen i det canadiske roforbund. Han blev optaget i Canadas Olympiske Hall of Fame i 1994.

OL-medaljer 
 1992:  Guld i otter

Referencer

Eksterne henvisninger 

Roere fra Canada
Personer fra Calgary
Deltagere for Canada ved sommer-OL 1988
Deltagere for Canada ved sommer-OL 1992
Olympiske mestre fra Canada
John Wallace

John William Wallace (født 1. april 1962 i Burlington) er en canadisk tidligere roer og olympisk guldvinder.

Wallace begyndte at ro i 1983, inspireret af den lidt ældre Mel LaForme, der havde været med til OL 1976. Wallace kom først med i otteren og med denne båd til VM i 1985, hvor det blev til en beskeden tiendeplads. Efter en tur i firer med styrmand, der blev nummer syv med VM i 1986, var han tilbage i otteren ved VM i 1987, hvor det blev til en femteplads. Wallace var første gang med til de olympiske lege i 1988 i Seoul, hvor canadierne efter en andenplads efter Sovjetunionen i deres indledende heat måtte i opsamlingsheatet. Her betød andenpladsen efter USA deltagelse i A-finalen, men her blev canadierne nummer seks og sidst, mere end otte sekunder efter de vesttyske vindere.

Efter OL i 1988 tog Wallace et års pause fra sporten, men han vendte tilbage til otteren, der omsider vandt medalje ved VM i 1990 og i 1991. Canadierne var derfor blandt medaljefavoritterne ved OL 1992 i Barcelona. Den canadiske båd vandt sit indledende heat, men blev i semifinalen besejret af Rumænien, der havde sat olympisk rekord i deres indledende heat. Andenpladsen var dog tilstrækkelig til at sende canadierne i finalen, og her fulgtes feltet ad, indtil canadierne trak fra ved 1500 m. Rumænerne var nær ved at indhente dem, men med en tid på 1.29,53 minutter (ny olympisk rekord) holdt canadierne deres førsteplads, 0,14 sekund foran rumænerne, mens det tyske hold var lidt over et halvt sekund yderligere bagud på tredjepladsen. Det var anden gang canadierne vandt OL-guld i denne disciplin, og udover Wallace bestod bådens besætning af Darren Barber, Michael Forgeron, Robert Marland, Andrew Crosby, Derek Porter, Michael Rascher, Bruce Robertson og styrmand Terrence Paul.

Efter OL 1992 indstillede Wallace sin aktive rokarriere. Han har senere dyrket triatlon for at holde sig i fysisk form.

John Wallace var i en periode gift med Silken Laumann, der ligeledes var roer og med i verdenseliten. Han var i samme forbindelse svoger til Danièle Laumann, der også var roer.

OL-medaljer 
 1992:  Guld i otter

Referencer

Eksterne henvisninger 

Roere fra Canada
Deltagere for Canada ved sommer-OL 1988
Deltagere for Canada ved sommer-OL 1992
Olympiske mestre fra Canada
Bahne Rabe

Bahne Rabe (født 7. august 1963 i Hamburg, død 5. august 2001 i Kiel) var en tysk roer og olympisk guldvinder.

Rabe roede otter og var med ved VM i 1986 og 1987, hvor vesttyskerne blev nummer seks begge gange. De var derfor ikke blandt de største favoritter ved OL 1988 i Seoul, men overraskede i indledende runde ved at vinde deres heat med mere end halvandet sekunds forspring til de øvrige deltagere. I finalen tog de hurtigt føringen og gav aldrig slip på den igen. I mål var de næsten to sekunder foran de øvrige deltagere, hvor Sovjetunionen akkurat sikrede sig sølvet foran USA. De øvrige i den vesttyske vinderbåd var Eckhardt Schultz, Ansgar Wessling, Wolfgang Maennig, Matthias Mellinghaus, Thomas Möllenkamp, Thomas Domian, Armin Eichholz og styrmand Manfred Klein.

I 1991 var han med i fireren med styrmand, der både blev tyske mestre og verdensmestre.

Ved OL 1992 i Barcelona var han med i den fællesttyske otter, der som forsvarende olympisk mester og verdensmester (uden Rabe) i alle de mellemliggende år var favoritter. Men overraskende nok blev tyskerne besejret i indledende runde af Rumænien, der satte ny olympisk rekord ved den lejlighed. Andenpladsen var dog nok til at sende tyskerne i semifinalen, som de vandt forholdsvis klart. I finalen var det dog de to forreste fra det andet semifinaleheat, Rumænien og Canada, der lå forrest i det meste af løbet. Canada trak fra ved 1500 m, men Rumænien hentede  gav det sidste, de havde, og kom næsten op på siden af canadierne, der dog vandt i ny olympisk rekordtid med 0,14 sekund forspring, mens Rumænien fik sølv, inden tyskerne kom ind mere 0,33 sekund senere på tredjepladsen. Ud over Rabe bestod besætningen denne gang af Armin Eichholz, Ansgar Wessling, Manfred Klein, Frank Richter, Thorsten Streppelhoff, Detlef Kirchhoff, Hans Sennewald og Roland Baar.

Rabe var uddannet datalog. Efter afslutningen af sin rokarriere havde han svært ved at komme videre i livet, og han udviklede et alkoholproblem. Han var desuden storryger og drak store mængder af kaffe og pådrog sig anoreksi, som endte med at koste ham livet i 2001, i en alder af kun 37 år.

OL-medaljer 
 1988:  Guld i otter
 1992:  Bronze i otter

Referencer

Eksterne henvisninger 

Roere fra Tyskland
Personer fra Hamborg
Deltagere for Vesttyskland ved sommer-OL 1988
Deltagere for Tyskland ved sommer-OL 1992
Olympiske mestre fra Vesttyskland
Olympiske bronzemedaljevindere fra Tyskland
Eckhardt Schultz

Eckhardt Schultz (født 12. december 1964 i Wolfsburg, Vesttyskland) er en tysk tidligere roer og olympisk guldvinder.

Schultz roede otter og blev i denne vesttysk mester i 1986 og 1987; i begge disse år blev båden nummer seks ved VM. Vesttyskerne var derfor ikke blandt de største favoritter ved OL 1988 i Seoul, men overraskede i indledende runde ved at vinde deres heat med mere end halvandet sekunds forspring til de øvrige deltagere. I finalen tog de hurtigt føringen og gav aldrig slip på den igen. I mål var de næsten to sekunder foran de øvrige deltagere, hvor Sovjetunionen akkurat sikrede sig sølvet foran USA. De øvrige i den vesttyske vinderbåd var Ansgar Wessling, Bahne Rabe, Wolfgang Maennig, Matthias Mellinghaus, Thomas Möllenkamp, Thomas Domian, Armin Eichholz og styrmand Manfred Klein. 

I sit civile liv blev Schultz regnskabschef i Landesentwicklungsgesellschaft NRW, et stort realkreditselskab i Tyskland.

OL-medaljer 
 1988:  Guld i otter

Referencer

Eksterne henvisninger 

Roere fra Tyskland
Personer fra Wolfsburg
Deltagere for Vesttyskland ved sommer-OL 1988
Olympiske mestre fra Vesttyskland